വ്യാജ കള്ളുനിര്മാണം യേശു വീഞ്ഞുണ്ടാക്കിയപോലെ നിയമസഭയില് കെ ബാബുവിന്റെ വിവാദപരാമര്ശം തിരുവനന്തപുരം യേശു വീഞ്ഞുണ്ടാക്കിയതിനെ വ്യാജ കള്ളുനിര്മാണവുമായി ബന്ധിപ്പിച്ച് നിയമസഭയില് കോണ്ഗ്രസ് എംഎല്എ കെ ബാബുവിന്റെ പ്രസംഗം. കേരള കള്ളുവ്യവസായ വികസന ബോര്ഡ് ബില് ചര്ച്ചയ്ക്കിടെയായിരുന്നു കാനായില് പണ്ട് യേശുദേവന് വെള്ളം വീഞ്ഞാക്കിയതുപോലെയാണ് ആളുകള് കുറച്ച് കള്ളില് സ്പരിറ്റും മായവും ചേര്ക്കുന്നതെന്ന വിവാദ പരാമര്ശം. ബില്ലിനെ എതിര്ത്ത് സംസാരിക്കുന്നതിനിടെ കേരളത്തില് വ്യാജ കള്ളുനിര്മാണമുണ്ടെന്ന് സമര്ഥിക്കാനാണ് ബൈബിളും യേശുവും എടുത്തിട്ടത്. ഇതോടെ എല്ഡിഎഫിലെ മാത്യു ടി തോമസ് പരാമര്ശം രേഖകളിലുണ്ടാകരുതെന്ന് ക്രമപ്രശ്നമായി ഉന്നയിച്ചു. ഭരണപക്ഷത്തെ മറ്റ് എംഎല്എമാരും പരാമര്ശത്തെ എതിര്ത്തു. യേശു വീഞ്ഞുണ്ടാക്കിയതിനെ വ്യാജ കള്ളുനിര്മാണവുമായി താരതമ്യം ചെയ്യേണ്ടിയിരുന്നില്ലെന്നും ഇത്തരം പരാമര്ശം കെ ബാബുവില്നിന്ന് ഉണ്ടാകരുതായിരുന്നെന്നും ചര്ച്ചയ്ക്കുള്ള മറുപടിയില് മന്ത്രി എം വി ഗോവിന്ദന് പറഞ്ഞു. ഇതോടെ വിശദീകരണവുമായി എഴുന്നേറ്റ ബാബു പരാമര്ശം പിന്വലിക്കാന് തയ്യാറായില്ല. കാനായിലെ കല്യാണത്തിന് യേശു വെള്ളം വീഞ്ഞാക്കിയതുപോലെ ഇപ്പോള് നമ്മുടെ നാട്ടിലെ കള്ളുഷാപ്പില് വെള്ളം കള്ളാക്കുന്നെന്നാണ് പറഞ്ഞത് എന്നായിരുന്നു വിശദീകരണം. ഇത് വീണ്ടും ബഹളത്തിന് ഇടയാക്കി. ഇതിനിടെ പറഞ്ഞതില് ഉറച്ചുനിന്ന ബാബുവിനെ മന്ത്രി അഭിനന്ദിക്കുകയാണ് വേണ്ടതെന്ന വാദവുമായി കോണ്ഗ്രസിലെതന്നെ കെ പി അനില്കുമാര് രംഗത്തുവന്നതും കെ ബാബുവിനെ വെട്ടിലാക്കി.